***Нацрт***

На основу члана 43. став 3. Закона о Влади ”Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС и 72/12),

Влада доноси

**ЗАКЉУЧАК**

1. Прихвата се информација о Општем протоколу за заштиту деце од насиља.
2. Усваја се Општи протокол за заштиту деце од насиља, који је саставни део овог закључка.

3) Ступањем на снагу Општег протокола за заштиту деце од насиља, престаје да важи Општи протокол за заштиту деце од злостављања и занемаривања, усвојен закључком Владе 05 број 011-5196/2005 од 5. августа 2005. године, а који је саставни део наведеног закључка.

4) Овај закључак и Општи протокол о заштити деце од насиља који је његов саставни део, ступа на снагу осмог дана од дана објављивања у ”Службеном гласнику Републике Србије”.

\_\_\_ Број: \_\_\_\_\_\_\_/2018

У Београду, \_\_\_\_\_\_\_\_ 2018. године

**В Л А Д А**

**ПРЕДСЕДНИК**

**ОПШТИ ПРОТОКОЛ**

**ЗА ЗАШТИТУ ДЕЦЕ ОД НАСИЉА**

**1. УВОД**

Сви облици насиља, злостављања, злоупотреба или занемаривања деце, којима се угрожавају или нарушавају физички, психички и морални интегритет личности детета, представљају повреду једног од основних права детета садржаних у Kонвенцији Уједињених нација о правима детета, а то је право на живот, опстанак и развој.

Насиље над дететом представља грубо кршење права детета. Насиље изазива патњу детета, озбиљно угрожава развој, добробит, па и сам живот детета, а последице су често тешке и дуготрајне, могу се протезати и у одрасло доба, па и у следеће генерације путем механизма тзв. међугенерацијског преношења насиља.

Према **Уставу Републике Србије**, деца уживају људска права примерено свом узрасту и душевној зрелости; деца су заштићена од психичког, физичког, економског и сваког другог искоришћавања или злоупотребљавања (члан 64. ст. 1. и 3.). Уставом је прописана посебна заштита породице, мајке, самохраног родитеља и детета. (члан 66.)

Право на заштиту од свих облика насиља представља основно право сваког детета, a утврђено je Конвенцијом о правима детета и низом међународних и регионалних уговора у области заштите људских права које је Република Србија ратификовала.

Ратификовањем **Конвенције о правима детета**, која је ступила на снагу 2. новембра 1990. године наша држава је преузела обавезу да примењује мере за спречавање насиља над децом и да обезбеди заштиту детета од свих облика насиља у породици, установама, институцијама и широј друштвеној средини.

Одредбе Конвенције се односе на заштиту детета од:

* физичког и менталног насиља, злоупотребе и занемаривања (чл. 19);
* свих облика сексуалног злостављања и искоришћавања (чл. 34);
* отмице и трговине децом (чл. 35);
* свих других облика искоришћавања, штетних по било који вид дететове добробити (чл. 36);
* нехуманих и понижавајућих поступака и кажњавања (чл. 37).

Конвенција такође одређује обавезу државе да обезбеди мере подршке за физички и психички опоравак детета – жртве насиља и социјалну реинтеграцију детета (члан 39).

Република Србија је ратификовала и два додатна протокола која су донета уз Конвенцију о правима детета: Факултатитвни протокол о продаји деце, дечјој проституцији и дечјој порнографији и Факултативни протокол о учешћу деце у оружаним сукобима 2002. године.

Поред Конвенције Уједињених нација о правима детета, Општи протокол узима у обзир и принципе и стандарде прописане и другим међународним документима, као што су: Конвенција против тортуре и других сурових, нељудских и понижавајућих казни и поступака (1984); Конвенција против транснационалног организованог криминала (2000); Протокол за превенцију, сузбијање и кажњавање трговине људским бићима, посебно женама и децом (2000); Конвенција о заштити деце од сексуалног искоришћавања и сексуалног злостављања („Ланзарот конвенција”) Савета Европе (2007/2010); Конвенција Савета Европе о спречавању и борби против насиља над женама и насиља у породици (Истанбулска конвенција); Конвенција о високотехнолошком криминалу („Будимпештанска конвенција”) Савета Европе (2001); Конвенција Међународне организације рада (МОР) број 138 (1973); Конвенција МОР број 182 о најгорим облицима дечјег рада (1999); Европска конвенција о вршењу дечјих права (1996, ступила на снагу 2000. године); ЕУ стратегија за права детета; ЕУ смернице за промоцију и заштиту права детета (2007); ЕУ агенда за права детета (2011).

Спречавање и сузбијање насиља над децом и заштита деце од насиља представљају један од приоритета националне политике Републике Србије.

Општи оквир политика везаних за децу у периоду од 2004–2015. дефинисан је у Националном плану акције за децу. Као део овог плана, Влада Републике Србије, на седници одржаној 5. августа 2005. године усвојила је Општи протокол за заштиту деце од злостављања и занемаривања са циљем да се обезбеди оквир за успостављање ефикасне, оперативне, међусекторске мреже за заштиту деце од злостављања, занемаривања, експлоатације и насиља. У складу са одредбама Општег протокола, министарства у чијој су надлежности послови породичноправне и социјалне заштите, правосуђа, унутрашњих послова, здравља, образовања и инспекције рада, донели су посебне протоколе поступања којима су детаљније разрађени интерни поступци унутар сваког појединачног система и унутар појединачних установа у ситуацијама када постоји сумња да је неко дете доживело или је под ризиком да доживи злостављање и занемаривање.

Влада Републике Србије је 2008. године донела Националну стратегију за превенцију и заштиту деце од насиља за период 2009-2015, а током 2010. године и Акциони план за њено спровођење. Донето је више стратешких докумената, која међу својим циљевима односно мерама садрже и оне који се односе на унапређење положаја деце: Стратегија превенције и заштите од дискриминације за период 2014-2018. године (2013); Национална стратегија за младе за период од 2015. до 2025. године (2015); Стратегија о спречавању злоупотребе дрога од 2014. до 2021. године (2015); Стратегија за социјално укључивање Рома и Ромкиња у Републици Србији за период од 2016. до 2025. године; Национална стратегија за родну равноправност за период од 2016. до 2020. године (2016); Стратегија превенције и сузбијања трговине људима, посебно женама и децом и заштите жртава за период од 2017. до 2022. (2017); Стратегија развоја информационе безбедности у Републици Србији за период од 2017-2020 године; Стратегија развоја систем извршења кривичних санкција у Републици Србији до 2020. године (2013).

Паралелно са реформама у области политика, донети су односно унапређени закони ради бољег решавања проблема насиља према деци: Породични закон, Закон о социјалној заштити, Закон о спречавању насиља у породици, Кривични законик, Закон о малолетним учиниоцима кривичних дела и кривичноправној заштити малолетних лица, Закон о посебним мерама за спречавање вршења кривичних дела против полне слободе према малолетним лицима, Закон о забрани дискриминације, Закон о основама система образовања и васпитања, Закон о спорту, Законо раду, Закон о спречавању злостављања на раду, Закон о здравственој заштити и други прописи.

**2. КОРИШЋЕЊЕ И ЗНАЧЕЊЕ ПОЈМОВА**

Процес заштите детета од насиља захтева мултидисциплинарни и интерсекторски приступ. Од кључне је важности да сви учесници у том процесу имају заједничко поимање и јединствен став у односу на појаву насиља према детету. Сагласност у односу на коришћење и значење појмова који се односе на насиље први је услов за успешност процеса заштите детета.

У овом документу израз „насиље“ означава „сваки облик физичког или менталног насиља, повређивања или злостављања, запостављања или немарног поступања, малтретирања или експлоатације, укључујући сексуално злостављање“ као што је наведено у члану 19. став 1. Конвенције о правима детета.

Полазећи од одредаба Конвенције о правима детета, Светска здравствена организација је израдила оперативну дефиницију насиља према којој „злоупотреба или злостављање детета обухвата све облике физичког и/или емоционалног злостављања, сексуалну злоупотребу, занемаривање или немаран поступак, као и комерцијалну или другу експлоатацију, што доводи до стварног или потенцијалног нарушавања здравља детета, његовог преживљавања, развоја или достојанства у оквиру односа који укључује одговорност, поверење или моћ“ (СЗО, 1999). Ова дефиниција се користи у Светском извештају о насиљу и здрављу (2002), као и у Светском извештају о насиљу над децом Генералног секретара УН (2006), прихваћена је и у претходној Стратегији за превенцију и заштиту деце од насиља (2009-2015), и користи се и у Општем протоколу..

У Општем коментару бр. 13 Комитета за права дете: Право детета на слободу од свих облика насиља, истиче се да су потребне јасне оперативне правне дефиниције различитих облика насиља наведених у члану 19, како би се забранили сви облици насиља у свим окружењима. Из тог разлога следе дефиниције различитих облика насиља које се користе у међународним документима и националном законодавству на којима се Општи протокол заснива.

**Физичко насиље према детету**  означава насиље које доводи до стварног или потенцијалног физичког повређивања услед неке интеракције или одсуства интеракције, које потпада под разуман оквир надзора родитеља, или особе која је на положају на коме има одговорност, моћ над дететом или његово поверење (СЗО, 1999). Обухвата широк дијапазон активности као што су ударање, пребијање, шутирање, чупање косе, грижење, гушење, шурење, наношење опекотина, тровање, дављење, везивање коришћењем канапа или ланца, присиљавање детета да за казну остане у положају који узрокује бол или је понижавајући, претња ножем или пиштољем и друго. Може се испољити као изоловани инцидент или понављана активност хроничног карактера.

**Телесно кажњавање детета** означава насиље према детету у циљу исправљања или контроле понашања детета, односно. било које кажњавање у којем се примењује физичка сила и које има за намеру да нанесе известан степен бола или неугодности, ма колико да је благ; што подразумева ударање деце (“батине”, “шамарање”, “ударање по стражњици”) руком или неким средством – бичем, штапом, каишем, ципелом, варјачом, итд; али може такође да обухвата, на пример, шутирање, дрмусање или бацање детета, гребање, штипање, угризање, вучење за косу или ударање по ушима, приморавање детета да буде у неугодном положају, наношење опекотина, парење детета врелом водом или приморавање на насилно гутање (на пример, прање уста детета сапуном или приморавање детета да гута љуте зачине)

**Емоционално насиље,** које се наводи у чл. 19 Конвенције о правима детета као “ментално насиље”, често се описује као психолошко малтретирање, ментално злостављање, вербално злостављање и емотивно злостављање или запостављање и оно може обухватати поступке којима се врши омаловажавање, оцрњивање, окривљавање без разлога, којима се прети, застрашује, ограничава кретање детета, врши дискриминација, исмејава или упражњавају други облици нефизичког, непријатељског или одбацујућег поступања са дететом.

**Сексуално насиље** је укључивање детета у сексуалну активност коју оно не схвата у потпуности, са којом није сагласно или за коју није развојно дорасло и није у стању да се са њом сагласи, или ону којом се крше закони или социјални табуи друштва (СЗО, 1999). У Конвенцији Савета Европе о заштити деце од сексуалног искоришћавања и сексуалног злостављања изричито се наводи да сексуално злостављање детета укључује и следеће видове намерног понашања, који треба да су криминализовани: а) бављење сексуалним активностима са дететом које није навршило правни узраст у коме су сексуалне активности допуштене; б) ступање у сексуалне активности са дететом када је при том примењена принуда, сила или претња; или, злоупотребљен признати положај поверења, ауторитета или утицаја над дететом, укључујући ту и положај у породици; или, злоупотребљена посебно осетљива ситуација у којој се дете налази, његов рањиви положај, првенствено због менталног или физичког хендикепа или зависности. У сексуално насиље спада и искоришћавање детета у проституцији и порнографији које се описује код експлоатацију детета.

**Занемаривање и немарно поступање** представља немар или пропуст родитеља, старатеља или другог пружаоца неге да обезбеди услове за развој детета у било којој или свим областима: здравља, васпитања и образовања, емоционалног развоја, исхране, смештаја и безбедних животних услова, а у оквиру разумно расположивих средстава породице или пружаоца неге, што нарушава или може са великом вероватноћом нарушити здравље детета или његов физички, ментални, духовни, морални или друштвени развој. Оно обухвата и пропуст у обављању правилног надзора и заштите детета од повређивања у мери у којој је то изводљиво (СЗО, 1999). Емоционално занемаривање обухвата и пропуст да се обезбеди развојно прикладна, подржавајућа средина, укључујући и доступност примарне фигуре привржености, тако да би дете могло развити стабилан и пун опсег емоционалних и социјалних способности које одговарају његовом личном потенцијалу, а у складу са контекстом друштва у коме дете живи. Занемаривање може бити физичко, емоционално, медицинско и едукативно занемаривање или комбинација ових облика.

**Експлоатација детета** означава коришћење детета за рад или за друге активности, а у корист других особа. Ове активности нарушавају физичко или ментално здравље, образовање детета, његов морални, или социјални и емоционални развој (СЗО, 1999). Следећи поступци спадају у експлоатацију детета:

**Трговина децом** односи се на ситуацију у којој се силом или претњом, довођењем у заблуду или одржавањем у заблуди, злоупотребом овлашћења, поверења, односа зависности, тешких прилика другог, задржавањем личних исправа или давањем или примањем новца или друге користи, врбује, превози, пребацује, предаје, продаје, купује, посредује у продаји, сакрива или држи лице млађе од 18 година, а у циљу експлоатације његовог рада, принудног рада, вршења кривичних дела, проституције или друге врсте сексуалне експлоатације, просјачења, употребе у порнографске сврхе, успостављања ропског или њему сличног односа, ради одузимања органа или дела тела или ради коришћења у оружаним сукобима.

**Искоришћавање детета за проституцију** представља ангажовање детета за бављење проституцијом или навођење детета да учествује у проституцији, приморавање детета на проституцију или остваривање зараде од неког другог вида искоришћавања детета у такве сврхе.

**Искоришћавање детета за порнографију**обухвата производњу, нуђење или стављање на располагање, дистрибуирање или пренос, прибављање, посредовање дечје порнографије или свесно прибављање могућности приступа помоћу информационе или комуникационе технологије дечјој порнографији. Ангажовање детета за учешће, навођење или приморавање детета да учествује у порнографским представама, или остваривање зараде или неки други вид искоришћавања детета у такве сврхе, као и свесно присуствовање порнографским представама у којима учествују деца представља сексуално насиље према детету.

**Злоупотреба дечјег рада** представља онај рад детета, који је ментално, психички, социјално и морално опасан и штетан за дете и који утиче на образовање детeта тако што онемогућава дете да похађа школу, обавезује дете да напусти образовање пре времена, или прунуђује дете да похађа школу под изузетно тешким условима, укључујући и најгоре облике дечијег рада према Конвецији Међународне организације рада бр. 128.

**Трговина дететом ради усвојења**препозната је као одузимање лица које није навршило шеснаест година ради његовог усвојења противно важећим прописима, усвојење таквог лица или посредовање у таквом усвојењу, као и куповина, продаја, предаја, превоз, обезбеђење смештаја или прикривање.

**Злоупотреба детета у медицинске или научне сврхе, кроз укључивање детета у експерименте који могу бити штетни за развој детета, и укључивање детета у злоупотребу у трговини органима.**

**Социјална експлоатацију детета** обухвата све форме злоупотребе детета у медијима, у рекламне сврхе, у кампањама политичких партија и сл.

**Насиље у породици** у смислу Закона о спречавању насиља у породици, из перспективе детета, јесте сваки акт физичког, сексуалног, психичког или економског насиља учиниоца који живи или је живео да дететом у заједничком домаћинству, без обзира на то да ли је насиље учињено према детету које је биолошко дете насилника или је усвојено; да ли живи у примарној или хранитељској породици; да ли је рођено у браку или ван брака; да ли је под родитељском старањем или му је одређен старатељ.

**Сведочење детета насиљу у породици** или дете сведок насиља у породици означава специфичан вид менталног насиља, било да дете директно посматра физичко, сексуално или психичко насиље према члану породице, или чује звуке, ударце, крике из непосредне близине, или зна да се насиље дешава или се може десити, односно накнадно види последице насиља према члану породице.

**Насиље међу децом (назива се и вршњачко насиље)** је намерна, свесна жеља да се узнемири/малтретира, застраши, нанесе повреда другој особи - вршњаку. Најчешћи облици вршњачког насиља су: вербално злостављање, отимање и уништавање ствари, присиљавање и уцењивање других да раде оно што им је наређено, батине и физичко повређивање, новчано уцењивање, претње оружјем и сексуално насиље, социјална изолација детета, исмевање, вређање.

**Дигитално насиље** је коришћење дигиталне технологије с циљем да се друга особа узнемири, повреди, понизи и да јој се нанесе штета. Спроводи се у виду: порука послатих електронском поштом, текстуалних и видео позива, путем друштвених мрежа, путем веб-сајта (web site), четовањем, укључивањем у форуме и сл. У литератури се срећу и други термини за ову врсту насиља, као што су: малтретирање у дигиталном свету, електронско насиље, насиље на интернету, онлајн насиље, сајбер булинг и др.

гггаи **Родно засновано насиље** међу и над децом је сваки чин насиља над особом због рода, пола или сексуалне оријентације, а може да укључи родне предрасуде и дискриминацију (сексизам), родно укалупљивање и сексуалну објектификацију, сексуално узнемиравање, насиље у (раним) партнерским везама, насиље због сексуалне оријентације и друге форме физичког, сексуалног и психичког насиља заснованог на роду.

**Дечји, рани и принудни брак** су облици насиља који представљају грубо кршење права детета, посебно девојчица, према Конвенцији о правима детета и Конвенцији о елиминисању свих облика дискриминације над женама. Они угрожавају психофизичко здравље девојчица и излажу их ризику од апатридије, насиља у породици, трговине људима. Термини дечји, рани и принудни брак се често користе као синоними што није тачно. Због тога је потребно јасно терминолошко одређење сваког од ових облика насиља над дететом.

**Дечји брак** је браку којем је бар један од партнера дете, односно особа млађа од 18 година. Дефиниција је преузета из извештаја Савета за људска права Уједињених нација и ради постизања терминолошке јасноће, чини се да је она најприхватљивија.

**Рани брак** подразумевабрак у ком партнер има мање од 18 година у земљама које дозвољавају склапање брака малолетном лицу, које је достигло телесну и душевну зрелост потребну за вршење права и дужности у браку.

**Принудни брак** је било који брак склопљен без пуне и слободне воље једног или оба партнера и/или у којем један или оба партнера не могу да прекину брак услед породичног или ширег друштвеног притиска/принуде. Не мора нужно значити да се склапа између особа млађих од 18 година. Породични закон РС садржи одредбу о принудном браку, пошто је у члану 38. дефинисано да „принуда постоји када је други супружник или неко трећи силом или претњом изазвао оправдани страх код супружника и када је он због тога пристао на склапање брака“.

**Институционално насиље** представља насиље учињено од стране професионалаца у институцијама, а може да обухвати директно насиље према корисницима услуга, као и ставове и понашања која воде неосетљивом опхођењу, занемаривању потреба и ускраћивању помоћи, умањивању учињеног насиља или последица, окривљавању жртве, неделотворном, неефикасном и неповезаном поступању, која доприносе поновној виктимизацији корисника услуге, односно жртве насиља.

**3. ПРИНЦИПИ И ЦИЉЕВИ ОПШТЕГ ПРОТОКОЛА**

**3.1. Принципи**

Општи протокол је сачињен тако да у потпуности поштује основне принципе на којима је заснована *Kонвенција о правима детета*:

1. Право детета на живот, опстанак и развој;

2. Недискриминација;

3. Најбољи интерес детета;

4. Партиципација детета.

**Право на живот, опстанак и развој** детета у овом општем протоколу подразумева право без чијег остваривања не би било могуће говорити ни о једном другом праву, а његово поштовање осигурава квалитет бриге о деци, њихове заштите, подстицања и унапређења развоја.

**Недискриминација** подразумева да се овај Општи протокол односи на сву децу, без дискриминације која се заснива на раси, боји коже, прецима, држављанству, националној припадности или етничком пореклу, језику, верским или политичким убеђењима, полу, родном идентитету, сексуалној оријентацији, имовном стању, рођењу, генетским особеностима, здравственом стању, инвалидитету, брачном и породичном статусу, осуђиваности, старосном добу, изгледу, чланству у политичким, синдикалним и другим организацијама и другим стварним, односно претпостављеним личним својствима детета и чланова породице детета.

**Најбољи интерес детета** треба да буде од превасходног значаја у свим активностима које се тичу деце, то јест подразумева да интерес детета има предност над интересом родитеља, односно старатеља, установе, институције или заједнице, у ситуацијама када се ови интереси разликују од интереса детета.

**Партиципација детета** подразумева да дете има право на слободно изражавање свога мишљења и право да се његово мишљење узме у обзир у свим стварима и поступцима који га се непосредно тичу, у зависности од узраста детета, сазнајних, емоционалних, социјалних способности.

Општи протокол се односи на сву деце чија је добробит угрожена, односно децу у непосредној или животној опасности, децу која су (доказано или под сумњом) жртве насиља и децу за коју се сматра да су под ризиком од насиља; као и на децу у свим ситуацијама, у породици (биолошкој, сродничкој, старатељској, хранитељској, усвојитељској) и ван породице.

**3.2. Општи циљ**

Општи циљ Општег протокола је обезбеђење континуираних свеобухватних одговора друштва на насиље према деци, у складу са динамиком изазова, ризика и претњи, кроз унапређен систем превенције, заштите и подршке.

**3.3. Посебни циљеви**

Посебни циљеви Општег протокола су:

1. Информисање стручњака који раде са децом и за децу као и шире јавности, укључујући и децу, како поступати у случају сумње да је дете жртва насиља или то може постати;
2. Успостављање ефикасне и оперативне процедуре која ће осигурати да када се насиље деси постоји брз, координисан и делотворан поступак који штити дете од даљег насиља и обезбеђује одговарајућу помоћ детету и породици.
3. Остваривање ефикасне међусекторске сарадње, тј. институционалних и организационих механизама превенције и заштите деце од насиља у свим областима функционисања државних инситуција, а нарочито у оквиру министарстава надлежних за послове просвете; спорта; здравља; правде; унутрашњих послова; рада, запошљавања и социјалне заштите, укључујући и орган у саставу овог министарства који је надлежан за инспекцијски надзор у области рада.

Ради осигурања одрживог развоја система заштите деце од насиља, све установе, друге организације и друга правна лица која се баве питањима заштите права деце, укључујући и организације цивилног друштва, обавезне су да се у свом раду са децом и породицама придржавају основних принципа и циљева овог општег протокола.

**4. ПОСЕБНИ ПРОТОКОЛИ**

У складу са Општим протоколом за заштиту деце од злостављања и занемаривања који је Влада донела 2005 године, министарства у чијој су надлежности послови породичноправне и социјалне заштите, правосуђа, унутрашњих послова, здравља, образовања и инспекције рада, донела су посебне протоколе поступања којима су детаљније разрађени интерни поступци унутар сваког појединачног система и унутар појединачних установа у ситуацијама када постоји сумња да је неко дете доживело или је под ризиком да доживи насиље. Неопходно је да надлежна министарства усагласе процедуре у већ постојећим посебним протоколима са процедуром заштите детета предвиђеном Општим протоколом.

**5. ПРОЦЕС ЗАШТИТЕ ДЕЦЕ**

Адекватна заштита деце од насиља подразумева потребу за организованом и координисаном међусекторском сарадњом, односно активностима институција различитих система: образовања и васпитања, заштите здравља, социјалне заштите, полиције, правосуђа, инспекције рада, сваке од њих у оквиру својих надлежности, као и удружења (организације) цивилног друштва које се баве заштитом деце. Да би се постигла ефикасна заштита и унапређење добробити детета, потребно је да међу њима постоји добра сарадња и јасно дефинисане улоге и кораци у процесу заштите.

Улогу координатора у процесу заштите деце има центар за социјални рад (у даљем тексту: центар) који је, у нашем друштву, основна служба за заштиту деце и који, истовремено, врши послове органа старатељства - ово у складу са прописима о социјалној и породичноправној заштити; као и Група за координацију и сарадњу, у складу са Законом о спречавању насиља у породици.

У процесу заштите детета посебну пажњу потребно је обратити на:

1) препознавање случајева насиља према деци;

2) пријављивање надлежном органу, односно служби;

3) процену ризика, стања и потреба детета и породице.

4) координиране активности са осталим учесницима процеса пружања услуга и спровођења мера за заштиту детета

5**.1. Препознавање насиља**

***5.1.1. Откривање***

Први корак у заштити јесте откривање насиља према детету. Ово је најосетљивији део процеса, од кога, у великој мери, зависи даљи ток заштите детета.

Све особе које су у непосредном контакту са децом су у ситуацији да посумњају на насиље према детету, а посебно особље здравствених и образовних установа, породичних саветовалишта или других установа које се баве проблемима насиља.

Насиље према деци се најчешће открива на следеће начине:

а) препознавањем знакова повреде на детету или понашања детета и породице који указују на могућност насиља према детету. Приликом препознавања да ли се ради о насиљу, потребно је сагледати све постојеће чињенице и целокупну ситуацију детета и дететове породице, с обзиром на то да не постоје специфични знаци и симптоми на основу којих се са потпуном сигурношћу може тврдити да се ради о насиљу према детету;

б) поверавањем које може бити директно - од страна самог детета или индиректно - од стране других особа које имају сазнање или сумњу да је дете доживело насиље или да је изложено ризику до насиља (родитељ или други члан породице, комшије, вршњаци, наставници). Здравствени радници, као и учитељи, наставници и сви други који остварују блиски контакт са дететом и породицом и добро их познају, могу бити особа од поверења коју је дете или нека друга особа одабрала да би јој саопштила своје страхове, тајне или сумње о злостављању. Kако је изабрана особа кључна особа у фази откривања, потребно је да зна да препозна сигнале и потребе детета, да уме да пружи детету континуирану подршку, сигурност и охрабрење, а да се истовремено активно ангажује у покретању процеса заштите детета, тј. у пријављивању сумње центру, а по потреби и полицији и јавном тужилаштву.

***5.1.2. Kонсултације***

Непосредно по појави сумње, пожељно је да стручњак који је забринут за добробит детета изврши консултације унутар саме службе са својим колегама које су искусније или су обучене за рад на заштити од злостављања и занемаривања, а, по могућству, и са својим претпостављеним.

Процес консултација не би смео да успори или одложи хитно збрињавање повреда и болести детета или предузимање мера хитне заштите детета, уколико је такав поступак индикован.

У случају потребе могу се извршити консултације са другим службама за које се претпоставља да имају сазнања о детету и породици (образовне или друге здравствене установе, центар и др.).

Циљ ових консултација јесте да се прикупе додатни подаци о детету и породици, да се заједнички процени ризик од злостављања/занемаривања детета и да се постигне договор о даљим корацима који ће се предузети. Уколико на нивоу установе не постоје услови за овакве консултације, или се процени да би процес консултација могао угрозити интерес детета, потребно је без одлагања пријавити случај најближем центру.

***5.1.3. Документовање стања детета и околности насиља према детету***

Прецизно бележење података који се односе на идентитет детета, његових пратилаца, наводног починиоца као и описивање стања детета, евентуалних повреда, фотографисање особа, места и повреда, бележење изјава детета и/или његових пратилаца о околностима насиља су од огромног значаја за процес заштите детета. Та документација може бити једини поуздан извор информација и доказ о насиљу у даљем поступку заштите детета.

**5.2. Пријављивање сумње на насиље према детету**

Законско право и дужност свих дечјих, здравствених и образовних установа, установа социјалне заштите, правосудних и других државних органа, других организација, удружења и грађана, јесте да обавесте јавног тужиоца или орган старатељства о разлозима за заштиту права детета.

***5.2.1. Пријављивање центру за социјални рад***

Пријављивање сумње центру на насиље према детету може извршити појединац (грађанин или стручњак) или установа која је забринута за дете.

Kада стручњак пријављује случај центру, пожељно је да пре подношења пријаве продискутује са породицом детета своју забринутост за дете, да затражи потребне информације од родитеља и да их обавести да ће случај пријавити центру. Међутим, овај поступак треба спроводити само у случајевима када такав разговор неће повећати ризик од повреде код детета односно ако неће угрозити даљи поступак заштите детета.

Пријава се подноси раднику задуженом за послове пријема у месно надлежном центру.

Пријава се може проследити усмено или у писаној форми. Усмена пријава може се поднети лично, или телефонским путем. Писана пријава се може поднети и у форми електронске поште. Пријава треба да садржи све податке о детету и породици који су у том моменту познати стручњаку, односно служби која врши пријаву, као и разлоге за сумњу на насиље према детету.

Институција која пријављује саопштава све информације које поседује о детету.

Службено лице инситутције која пријављује, сачињава службену белешку о пријави центру за социјални рад, са следећим подацима:

1) назив центра за социјални рад коме је проследио/поднео пријаву

2) име и презиме и контакт број телефона радника задуженог за послове пријема коме је саопштио информације,

3) садржину информација које је саопштио,

4) датум и време пријаве.

Наводи о пријављивању центру и сачињавању службене белешке, сходно се примењују и у случају обавештавања јавног тужиоца и Центра за заштиту жртава трговине људима.

Све случајеве који нису пријављени центру препоручљиво је активно пратити и ризике од насиља поново процењивати, односно одлуке о непријављивању случаја центру требало би преиспитивати у редовним временским интервалима.

Сви стручњаци, и након пријављивања сумње на насиље, треба активно да помажу надлежним органима и службама (центру, органу унутрашњих послова, тужилаштву) у даљем процесу заштите детета. Они треба да се одазову на позив центра и да се припреме да учествују на састанку на ком ће се разматрати ситуација детета и доносити одлуке о мерама заштите и услугама које ће се пружити детету и породици. Пожељно је, такође, да буду спремни да учествују и у спровођењу плана заштите односно пружању услуга које буду договорене. Стручњаци могу имати врло значајну улогу у процесу психолошког опоравка детета и прекидању циклуса насиља. Због тога је важно да се почетни контакт, остварен са дететом и породицом у кризној ситуацији, не прекида ни након пријаве сумње центру, већ да се одржава и негује.

***5.2.2. Пријављивање јавном тужилаштву, односно органу унутрашњих послова***

Ако у радњи или пропуштању којим су доведени у опасност живот или здравље детета постоје елементи кривичног дела, свако ко о томе има сазнања, без обзира да ли је реч о грађанину или стручњаку у установи или другој организацији, дужан је да случај пријави јавном тужилаштву или органу унутрашњих послова.

Кривична дела у смислу претходног става су: 1) прогањање (члан 138а Kривичног законика); 2) силовање (члан 178. Kривичног законика); 3) обљуба над немоћним лицем (члан 179. Kривичног законика); 4) обљуба над дететом (члан 180. Kривичног законика); 5) обљуба злоупотребом положаја (члан 181. Kривичног законика); 6) недозвољене полне радње (члан 182. Kривичног законика); 7) полно узнемиравање (члан 182а Kривичног законика); 8) подвођење и омогућавање вршења полног односа (члан 183. Kривичног законика); 9) посредовање у вршењу проституције (члан 184. Kривичног законика); 10) приказивање, прибављање и поседовање порнографског материјала и искоришћавање малолетних лица за порнографију (члан 185. Kривичног законика); 11) навођење детета на присуствовање полним радњама (члан 185а Kривичног законика); 12) запуштање и злостављање малолетног лица (члан 193. Kривичног законика); 13) насиље у породици (члан 194. Kривичног законика); 14) недавање издржавања (члан 195. Kривичног законика); 15) кршење породичних обавеза (члан 196. Kривичног законика); 16) родоскврнуће (члан 197. Kривичног законика); 17) трговина људима (члан 388. Kривичног законика); 18) друга кривична дела, ако је кривично дело последица насиља у породици односно насиље према детету.

Подносилац, приликом пријављивања, треба, ако је то могуће, да наведе доказе који су му познати те да предузме мере да би се сачували трагови кривичног дела, предмети на којима је, или помоћу којих је учињено кривично дело и други докази.

***5.2.3. Пријављивање Центру за заштиту жртава трговине људима***

Уколико постоји разлог за сумњу на трговину дететом, а према прелиминарним индикаторима за трговину људима, орган, установа или друга организација, поред пријављивања надлежном органу унутрашњих послова, јавном тужилаштву и центру за социјални рад, случај треба да пријави Центру за заштиту жртава трговине људима у Београду.

Пријава се може упутити усменим путем (телефоном или директним обраћањем) као и путем електронске поште.

***5.2.4. Пријављивање инспекцији рада***

Када постоји сумња да је дете жртва злоупотребе дечјег рада, поред пријављивања надлежном органу унутрашњих послова, јавном тужилаштву и центру за социјални рад - све у складу са посебним протоколима који се односе на полицију и правосуђе, случај се пријављује инспекцији рада, ради вршења инспекцијског надзора.

**5.3. Поступање центра за социјални рад приликом заштите детета од насиља**

***5.3.1. Месна надлежност***

Месно надлежни центар за социјални рад је онај на чијој територији дете има пребивалиште, или на чијој територији је дете пронађено.

Изузетно, поступак за коришћење услуге социјалне заштите може спровести центар за социјални рад на чијој територији дете има боравиште. Ако постоји потреба за неодложном интервенцијом поступак за коришћење услуге неодложне интервенције спроводи центар за социјални рад на чијој територији се затекао корисник који има потребу за неодложном интервенцијом.

***5.3.2. Обавезе у случају сазнања о насиљу***

У случају непосредног сазнања о томе да детету прети непосредна опасност од насиља, или да постоји насиље према детету, центар је дужан да:

1) изврши проверу прихватљивости поднеска;

2) одмах покрене поступак по службеној дужности, приступи отварању случаја и пријемној процени;

3) одреди приоритет поступања;

4) у свим случајевима када одређене околности указују на постојање непосредне опасности од насиља према детету одмах реагује у складу са стандардима стручног рада прописаним правилником којим је уређена организација, нормативи и стандари рада центра за социјални рад, тј. да реализује усмерену процену у сегменту процене степена ризика од насиља;

5) одмах обавести полицију или тужилаштво, ако у радњи или пропуштању којим су доведени у опасност живот или здравље детета постоје елементи кривичног дела.

О непосредном сазнању службено лице центра сачињава службену белешку.

Ако је до сазнања дошао посредно путем пријаве, центар прима пријаву, што обухвата: прихватање поднесака, пријем телефонских позива или лични контакт са подносиоцем или особом која је пријавила случај, помоћ у састављању одговарајућег поднеска, пружање потребних информација подносиоцу и упућивање на друге надлежне службе.

Ако је до сазнања о насиљу центар дошао посредним путем, дужан је да изврши радње описане у 1. тач. 1)-5).

***5.3.3. Неодложна интервенција***

Центар ће с обзиром на утврђене околости које се узимају у обзир при одређивању приоритета поступања и процене ризика, непосредно и у сарадњи са другим службама и органима у локалној заједници реализовати неодложну интервенцију, када је потребно заштити дете и предузети мере за хитно осигурање безбедности, здравствене заштите и егзистенцијалних услова за дете, односно када постоје оправдани разлози да би непредузимањем хитних мера и услуга из надлежности центра дошло до угрожавања живота и здравља односно развоја детета коме је потребна заштита.

Неодложну интервенцију центар мора реализовати одмах или најкасније у року од 24 сата од момента сазнања за случај, односно од провере прихватљивости пријаве извршене у оквиру пријемне процене.

***5.3.4. Детаљније уређење поступања центра за социјални рад***

Поступање центра детаљније се уређује Посебним протоколом о поступању центара за социјални рад - органа старатељства у случајевима насиља у породици и женама у партнерским односима, као и другим прописима којима се уређује надлежност и поступање центра.

**6. ЗАВРШНЕ ОДРЕДБЕ**

Министарства надлежна за послове просвете; спорта; здравља; правде; унутрашњих послова; рада, запошљавања и социјалне заштите, укључујући и орган у саставу овог министарства који је надлежан за инспекцијски надзор у области рада - с циљем остваривања ефикасне међусекторске и унутарсекторске сарадње дужна су да:

1) посебним протоколима детаљније разраде поступке у оквиру својих надлежности, а у складу са принципима и циљевима Општег протокола;

2) у оквиру своје надлежности, препоруче установама и другим организацијама да детаљније разраде сопствено поступање ради боље заштите деце од насиља;

3) подстичу систематско обучавање за примену протокола запослених у области просвете, здравства, социјалне заштите, унутрашњих послова и правосуђа;

4) подстичу закључење споразума о сарадњи на локалном нивоу између установа и других организација чија је сарадња неопходна за ефикасно остваривање и спровођење заштите деце од насиља.

Осим наведених министарстава, охрабрују се и друга министарства да, ако би то допринело унапређењу системских и институционалних одговора на насиље према деци, донесу посебне протоколе у оквиру својих надлежности, ускладу са принципима и циљевима Општег протокола.

О испуњености циљева Општег протокола министарство надлежно за социјалну заштиту прикупља податке од државних органа задужених за примену посебних протокола за заштиту деце од насиља; обједињује их у извештаје које доставља Савету за права детета најмање једном годишње.

Савет за права детета, оцењује, даје предлоге мера за решавање уочених проблема и у складу са утврђеним чињеницама током праћења и извештавања, може да предложи Влади измене и допуне Општег протокола.